Δημοτικό Γήπεδο Αιγάλεω «Σταύρος Μαυροθαλασσίτης»

Το Δημοτικό Γήπεδο Αιγάλεω «Σταύρος Μαυροθαλασσίτης» είναι ποδοσφαιρικό γήπεδο που βρίσκεται στο Αιγάλεω, δυτικά του κέντρου της Αθήνας. Ανήκει στο Δήμο Αιγάλεω και η χωρητικότητά του είναι 8.217 (καθήμενων) θεατών. 

Αποτελεί την μόνιμη έδρα του Α.Ο. Αιγάλεω. Επίσης, έχει χρησιμοποιηθεί και από τις τοπικές ομάδες του Ορφέα Αιγάλεω, του Διαγόρα Δρυοπιδέων και του Θεμιστοκλή, καθώς και από τον Ιωνικό Νίκαιας, την Προοδευτική και από τον Ηλυσιακό.

Ιστορικό 
Θεμελιώθηκε στα 1963, επί δημαρχίας Σταύρου Μαυροθαλασσίτη (του οποίου το όνομα φέρει από το 1988) και τα εγκαίνιά του πραγματοποιήθηκαν στις 4 Φεβρουαρίου του 1968, πριν τον νικηφόρο αγώνα (1-0) του Α.Ο. Αιγάλεω εναντίον του ΠΑΟΚ ενώπιον 10.000 θεατών, για την πρώτη αγωνιστική του δευτέρου γύρου του πρωταθλήματος Α' Εθνικής κατηγορίας περιόδου 1967-68.

Το 1973 δημιουργήθηκαν για πρώτη φορά δημοσιογραφικά θεωρεία, με σκοπό την εξυπηρέτηση των εκπροσώπων του τύπου, της ραδιοφωνίας και της τηλεόρασης. Από τη θεμελίωση του, το γήπεδο διέθετε χωμάτινο αγωνιστικό χώρο, ο οποίος αντικαταστάθηκε με φυσικό χλοοτάπητα το 1980. Τα εγκαίνια του φυσικού χλοοτάπητα έλαβαν χώρα την Κυριακή 30 Μαρτίου 1980 σε αγώνα του Α.Ο. Αιγάλεω με αντίπαλο την Προοδευτική για την 29η αγωνιστική του πρωταθλήματος Β΄ Εθνικής της περιόδου 1979-80.

Το 1999 ολοκληρώθηκε η κατασκευή της νέας εξέδρας των θυρών 1-4 επί της οδού Μάκρης. Ωστόσο όμως ο σεισμός του Σεπτεμβρίου 1999 προκάλεσε εκτεταμένες φθορές στο γήπεδο και ειδικότερα στην μεγάλη εξέδρα της λεωφόρου Θηβών και κρίθηκε απαραίτητη η επισκευή του, η οποία ολοκληρώθηκε μερικώς στα τέλη του 2002, λειτουργώντας μόνο οι 2 από τις 4 συνολικά εξέδρες του γηπέδου και συγκεκριμένα αυτές των οδών Μάκρης και Θεσσαλονίκης. 

Το 2005 ξεκίνησαν έργα για την πλήρη ανακατασκευή του γηπέδου με χρηματοδότηση από τον ΟΠΑΠ, τα οποία ολοκληρώθηκαν το 2007. Κατά την ανακατασκευή του γηπέδου η εξέδρα επί της οδού Θεσσαλονίκης γκρεμίστηκε και αντικαταστάθηκε με νέα εξέδρα, ενώ δημιουργήθηκε και νέα εξέδρα επί της οδού Θεσσαλονίκης, αντικαθιστώντας την εξέδρα ορθίων της Θύρας 12 που προϋπήρχε. Επίσης, επισκευάστηκαν πλήρως οι 2 κεντρικές εξέδρες του γηπέδου, η μεγάλη εξέδρα του γηπέδου επί της λεωφόρου Θηβών και η εξέδρα επί της οδού Μάκρης, στις οποίες τοποθετήθηκαν και σύγχρονα σκέπαστρα, ενώ καλοπίστηκαν όλοι οι εσωτερικοί και εξωτερικοί χώροι του γηπέδου, καθιστώντας το ως ένα από τα πλέον σύγχρονα της χώρας.

Εκτός των ποδοσφαιρικών αναμετρήσεων, στο παρελθόν έχει χρησιμοποιηθεί για διάφορες εκδηλώσεις, όπως μουσικές συναυλίες και επίσης, έχουν διοργανωθεί αγώνες κατς, κυρίως κατά τη δεκαετία του '80.

Το γήπεδο εξυπηρετείται από τον σταθμό μετρό Αιγάλεω.

Ρεκόρ & προσέλευση 
Το ρεκόρ προσέλευσης θεατών για ποδοσφαιρική συνάντηση στο γήπεδο είναι 18.100, όπου καταγράφηκε στην αναμέτρηση Ορφέας Αιγάλεω - Καλαμάτα (0-0) για το πρωτάθλημα Β΄ Εθνικής κατηγορίας περιόδου 1971-72.

Επίσης μία από τις μεγαλύτερες προσελεύσεις θεατών για ποδοσφαιρική συνάντηση είναι 17.917, όπου καταγράφηκε στην αναμέτρηση Α.Ο. Αιγάλεω - Ολυμπιακός Πειραιώς (0-0) στις 04/03/1973, για το πρωτάθλημα Α' Εθνικής κατηγορίας περιόδου 1972-73.

Πηγές 
 «50 χρόνια Αιγάλεω» (Νίκος Δημ. Νικολαΐδης 1998), έκδοση Δήμος Αιγάλεω.

Παραπομπές

Εξωτερικοί σύνδεσμοι 

 Γήπεδο Αιγάλεω «Σταύρος Μαυροθαλασσίτης»

Αθλητικές εγκαταστάσεις στην Αθήνα
Αιγαλεω Δημοτικο Σταδιο
Αιγάλεω
Αιγάλεω Α.Ο. (ποδόσφαιρο)